open-index/open-wikipedia-markdown huggingface dataset:
Eguiarte

**Eguiarte** (*Egiarte* en basco) ye un despoblau d'a comunidat autonoma de Navarra, en o termin municipal de Deyerri, en a comarca de Tierra d'Estella Oriental y merindat d'Estella. Fa parte d'o partiu chudicial d'Estella.

## Molimentos
* Ilesia de Santa María d'Eguiarte, una ilesia d'estilo romanico adedicada a Santa María, resta de l'antigo monesterio de Santa María d'Eguiarte.

## Vinclos externos
Eraul

**Eraul** ye un lugar d'a comunidat autonoma de Navarra, en o termin municipal de Deyerri, en a comarca de Tierra d'Estella Oriental y merindat d'Estella. Fa parte d'o partiu chudicial d'Estella.

A suya población ye de 78 habitants (2017).

## Cheografía
O lugar d'Eraul se troba situau a 637 metros d'altaria sobre lo livel d'a mar.

## Demografía

## Historia
En o lugar d'Eraul s'escaició lo 5 de mayo de 1873 a batalla d'Eraul mientres a Tercera Guerra Carlista, a on os carlistas redotoron a los republicanos.

## Molimentos
* Ilesia de Sant Miguel Arcánchel d'Eraul, una ilesia d'o sieglo XIII, con una frontera en estilo gotico.

## Vinclos externos

*  /  Información d'Eraul en a web d'o Gubierno de Navarra.
Casla

**Casla** ye un municipio espanyol d'a comunidat autonoma de Castiella y Leyón que se troba en a provincia de Segovia. A suya población ye de 160 habitants (2022) en una superficie de 17,59 km² con una densidat de población de 9 hab/km².

## Referencias
Hell Bent for Leather (cinta)

:*Iste articlo ye sobre un western estausunidense estrenau en 1960 y dirichiu por George Sherman; ta atros usos, se veiga *'Hell Bent for Leather***

***Hell Bent for Leather*** (títol orichinal en [[Idioma anglés|anglés]], en [[Idioma aragonés|aragonés]] ***Infierno doblau ta cuero***, estrenada en [[Aragón]] con o títol en [[Idioma castellano|castellano]] ***La ley de la inocencia***, en aragonés ***A lei d'a inocencia**') ye una cinta de cine estausunidense de cine de western estrenada l'anyo 1960, dirichida por George Sherman seguntes un guión orichinal de Christopher Knopf (basau en a novela *Outlaw Marshal*, que heba publicau Ray Hogan l'anyo 1959), con una dirección de fotografía de Clifford Stine, una banda sonora orichinal d'Irving Gertz y William Lava y una producción cinematografica de Gordon Kay ta la productora cinematografica *[[Universal Pictures]]*. Conta con un elenco formau por Audie Murphy, Felicia Farr, Stephen McNally, Robert Middleton, James Westmoreland, Jan Merlin, Herbert Rudley, Malcolm Atterbury, Joseph Ruskin, Allan Lane, John Qualen, Eddie Little Sky, Steve Gravers, Beau Gentry y Bob Steele, entre d'atros actors.

*Clay Santell* ye de viache ta un negocio de compra y venda de caballos, pero troba a un hombre desfailleixiu y cuan lo socorre, iste li roba lo suyo caballo y l'albandona, pero *Santell* consigue disparar-le y en ferir-lo, lo bandiu pierde lo suyo rifle y fuye con o caballo. *Santell* plega a piet en o lugar de Sutterville, pero los habitants d'o lugar en veyer lo rifle que leva, lo trafucan con *Travers*, un perigloso bandiu que ha feito cuentos muertos, incluyindo-ie un matrimonio d'a localidat, y que chustament ye qui l'heba robau a *Santell* o caballo. Los habitants d'o lugar quereban linchar-lo, pero plega en o lugar un "sheriff" a qui l'entregan, Lo "sheriff", encara que sabe que *Santell* no ye lo bandiu que busca, ye cansau de perseguir a *Travers* infructuosament y decide matar a *Santell* ta fer-lo pasar por *Travers* y obtener asinas reconoiximiento por haber matau a un perigloso bandiu. *Santell* consigue fuyir d'o "sheriff" y ta escapar opta por secuestrar a una mesacha ta que no lo delate, y perseguir él a *Travers*. Poquet a poquet *Santell* prencipia a recibir l'aduya d'a mesacha, que finalment lo creye cuan li dice que él no ye lo bandiu que buscan.

A cinta s'ambienta en bel momento indeterminau d'a segunda metat d'o sieglo XIX en bel puesto tamién indeterminau de l'ueste d'Estaus Unius, y las suyas escenas se filmoron en Lone Pine en California y en os *[[Universal Studios]]* en Universal City, tamién en California.

## Elenco

## Se veiga tamién
* Cine en 1960.
* Cintas de 1960.

## Referencias
Chapistel

:*No entivocar-se con [[capitel]]*

O **chapistel** u **chapitel**, d'o francés *chapitel*, ye l'elemento arquitectonico situau en a parti superior d'una torre, campanal u crucero d'una ilesia, a modo de terminación, culminación, cumbre u remate; encara que tamién se fa servir en cualsiquier atra edificación relichiosa, civil u militar. Se gosa distinguir a o «chapitel» de l*'agulla* u *flecha* en definir-se istas como chapitels agudos, estreitos, esveltos y de gran altaria, que rematan una torre u tellau.

Como un ornamento arquitectonico, os chapitels mas a sobén se troban en as iglesias cristianas, a on coronan y a vegadas reemplazan a o campanal. Os chapitels tamién son comuns y notables en estructuras en solitario, en forma d'obeliscos. En os movimientos modernistas d'o sieglo XX, torres d'oficinas en forma de torres obeliscos, en son eixemplos. Bels edificios famosos, como o *Space Needle* en Seattle, Washington, fan servir o chapitel como un testimonio d'o poder civil y d'asperanza, en o caso d'iste eixemplo, ye tamién una referencia a la participación de Seattle en o sector aeroespacial.

## Referencias
Capitel

:*No entivocar-se con [[chapistel|chapitel]]*

O **capitel** (d'o provenzal *capitèl*) ye un elemento arquitectonico que se mete en o extremo superior d'a columna, pilar u pilastra pa transmitir a istas piezas estructurals verticals as cargas que recibe de l'entablamento horizontal u de l'arco que se refirma en él. Amás d'ista misión estructural cumple unatra de indoli compositiva, pues actúa como pieza de transición entre dos partis constructivas tan diferents como aquellas entre as que se i fica. I hai una sinfinidat de capitels pendendo d'a epoca y estilos arquitectonicos dominants.

## Referencias
Estenoz

**Estenoz** (*Estenotz* en basco, *Esténoz* en castellano) ye un lugar d'a comunidat autonoma de Navarra, en o termin municipal de Guesálaz, en a comarca de Tierra d'Estella Oriental y merindat d'Estella. Fa parte d'o partiu chudicial d'Estella.

A suya población ye de 24 habitants (2023).

## Demografía

## Molimentos
* Ilesia de Sant Martín d'Estenoz, una ilesia d'o sieglo XIII, encara que muit esviellada en o sieglo Sieglo XVI (nomás se conserva d'o sieglo XIII que la suya torre)y posteriorment con adicions en arte barroco, adedicada a Sant Martín. Se i conserva un retaulo d'o sieglo XVII.

## Vinclos externos

*  /  Información d'Estenoz en a web d'o Gubierno de Navarra.
Luigi Arzuffi

**Luigi Arzuffi**, naixiu de Bergamo (provincia de Bergamo, Italia) o 2 d'agosto de 1931 y muerto en Bergamo o 12 de febrero de 1995, estió un pintor y escultor italiano.;

Naixió en 1931, fillo de Pasquale Arzuffi, qui tamién yera pintor. En 1947 se matriculó en l'Accademia Carrara d'a suya ciudat natal y colaboró con su pai en muitas obras d'iste en l'arredol de Bergamo.

S'adedicó mas que mas a fer frescos en edificios relichiosos. Creyó, entre d'atros, a estatua d'a Mai de Dios incrustada en a ilesia de Sant Lorient de Bergamo, lo viacrucis d'a ilesia de Cristo Rei en Comenduno (Albino), y la pintura d'a mai Cabrini en a ilesia parroquial de Caselle Landi.

Tamién s'adedicó a la restauración, como s'escayeció con a capiella de l'aeropuerto d'Orio al Serio. La tradición artistica d'a familia Arzuffi tiene continación con o fillo de Luigi, Marcello.

Arzuffi morió en 1995 en Bergamo.

## Galería

Imachen:Fresco caselle landi chuch 03 mother cabrini and pope leo XIII.jpg|O fresco que representa a santa Francisca Cabrini, qui, acompanyada de Mons. Scalabrini, recibe d'o Papa León XIII o cargo de misionera en Estaus Unius.


## Referencias

## Bibliografía
* Amanzio Possenti: *Luigi Arzuffi ed il padre Pasquale*, Bergamo, Grafica & Arte, 1995, ISBN 88-7201-175-2.
* Luigi Pagnoni: *Le chiese parrocchiali della Diocesi di Bergamo*, Bergamo, Il Conventino, 1974.

## Vinclos externos

*  Articlo sobre ''Arzuffi'' en BeWeb.
Carlos Manuel Escribano Subías

**Carlos Manuel Escribano Subías**, naixiu de Carballo (A Coruña, Galicia) lo 15 d'agosto de 1964, ye un arcebispe espanyol d'a Ilesia Catolica, que actualment y dende lo 21 de noviembre de 2020 ye lo 55eno arcebispe de Zaragoza. Anteriorment estió bispe d'Teruel y Albarracín (2010 - 2016) y bispe de Calagorra y La Calzada-Logronyo (2016 - 2020).

## Primeras anyadas
Encara que fillo d'aragoneses, naixió de Carballo en Galicia en estar su pai destinau en ixa ciudat, y cuan encara yera nino la familia tornó en Aragón, instalando-se en Monzón (Cinca Meya) a on pasó la suya nineza y fació los suyos primers estudios, que continó en Zaragoza.

## Formación relichiosa
Dentró en o Seminario Mayor de Leida en Catalunya, y posteriorment estudió Teolochía en a Universidat de Navarra en Pamplona, completando la suya formación en la Pontificia Universidat Gregoriana en Roma entre 1994 y 1996.

## Mosén
Fue ordenau como mosén o 14 de chulio de 1996, treballando dende alavez en l'archidiocesi de Zaragoza, estando vicario en a basilica de Santa Engracia de Zaragoza dende 1996 dica 2000, ta posteriorment (2000-2008) estar lo mosén d'a ilesia d'o Sagrau Corazón de Chesús, tamién en Zaragoza, desembolicando tamién cuantas atras actividaz pastorals.

## Epicopau
### Bispe de Teruel y Albarracín
O papa Benedicto XIV lo nombró lo 20 de chulio de 2010 bispe de Teruel y Albarracín en succedindo a José Manuel Lorca Planes, recebindo la suya ordenación epicopal o 26 de setiembre d'ixe mesmo anyo por o cardenal Antonio María Rouco Varela, acompanyau por o nuncio Renzo Fratini y por l'arcebispe emerito de Zaragoza Elías Yanes Álvarez.

### Bispe de Calagorra y La Calzada-Logronyo
O papa Francisco lo nombró bispe de Calagorra y La Calzada-Logronyo o 13 de mayo de 2016, prenendo posesión d'o cargo lo 25 de chunio en una ceremonia celebrada en a Seu de Santa María de Calagorra, tamién con presencia d'o nuncio apostolico Renzo Fratini.

Entre atros cargos y actividaz, en iste periodo estió lo representant d'a Conferencia Episcopal Espanyola en a XV Asemblea Cheneral Ordinaria d'o Sinodo d'os Bispes, en octubre de 2018.

## Arcebispe de Zaragoza
O 6 d'octubre de 2020 fue nombrau arcebispe de Zaragoza, prenendo posesión o 21 de noviembre en una ceremonia celebrada en a seu basilica de Nuestra Sinyora d'o Pilar.

En a Conferencia Episcopal Espanyola ocupa lo cargo de president d'a Comisión Episcopal ta los Laicos, Familia y Vida dende marzo de 2020, estando reesleyiu en 2024.

## Escudos d'armas

Imachen:Escudo de Carlos Escribano Subías (obispo).svg|Bispe.
Imachen:Escudo de Carlos Escribano Subías (arzobispo).svg|Arcebispe


## Referencias

## Vinclos externos
*  ''Bishop Carlos Manuel Escribano Subías'' en *[[Catholic Hierarchy]]*.
Sharks' Treasure

***Sharks' Treasure*** (títol orichinal en anglés, en aragonés ***O tresoro d'os tiburons***, estrenada en Aragón con o suyo títol traduciu enta lo castellano como ***El tesoro de los tiburones***) ye una cinta de cine d'aventuras y d'acción de cine estausunidense estrenada l'anyo 1975, dirichida por Cornel Wilde seguntes un guión orichinal d'él mesmo, con una banda sonora orichinal de Robert O. Ragland, una dirección de fotografía de Jack Atcheler y una producción cinematografica tamién de Cornel Wilde ta la productora cinematografica *[[Symbol Productions Inc.]]*. De l'elenco d'a cinta en fan parte, en os suyos papels principals, os actors Cornel Wilde, Yaphet Kotto, John Neilson, Cliff Osmond, David Canary y David Gilliam.

*Jim Carnahan* ye un excentrico capitán de barco que fa rolde con un grupo d'aventureros sin masiada suerte en a vida y a los que promete que trobará un tresoro, que se troba en un antigo galión espanyol fundiu en a costa d'Honduras. Tanimientres, cuan plegan en ixe lugar troban cuantos pelendengues: d'una man un grupo de bandius, pero tamién tiburons. A cinta ye basada en feitos reals de buscadors de tresoros amullius.

A cinta s'ambienta en a suya epoca actual (1975) en a costa d'a mar Caribe en Honduras, y las suyas escenas se filmoron en a mar de Coral en l'oceano Pacifico y en Bonaire en as Antillas Neerlandesas.

## Elenco

## Se veiga tamién
* Cine en 1975.
* Cintas de 1975.

## Referencias
Relentless (cinta)

:*Iste articlo ye sobre un western estausunidense de 1948; ta atros usos, se veiga *'Relentless***.

***Relentless*** (títol orichinal en [[Idioma anglés|anglés]], en [[Idioma aragonés|aragonés]] ***Implacable***, estrenada en [[Aragón]] con o títol en [[Idioma castellano|castellano]] de ***Sangre en la sierra***, en aragonés ***Sangre en a sierra**') ye una cinta de cine estausunidense de cine de western estrenada l'anyo 1948, dirichida por George Sherman seguntes un guión adaptau por Winston Miller (basau en a novela *Three Were Thoroughbreds*, que heba publicau Kenneth Perkins en l'anyo 1938), con una banda sonora orichinal de Marlin Skiles, una dirección de fotografía d'Edward Cronjager, una producción cinematografica a lo cudiau d'Eugene B. Rodney y un elenco d'actors d'o cual en fan parte, en os papels principals d'a cinta, Robert Young, Marguerite Chapman, Willard Parker, Akim Tamiroff, Barton MacLane, Mike Mazurki, Robert Barrat y Clem Bevans.

*Len Briggs* y *Bob Pliny* son dos buscadors d'oro que comentan en o *[[saloon]]* que han trobau una important mena d'oro, y *Tex Brandaw* y *Jim Rupple* deciden seguir-los ta apoderar-se d'a mina. En ixe inte plega en a ciudat *Nick Buckley*, qui busca refuchio ta la yeugua que marcha con él, que ye colluta, y los buscadors d'oro lo convidan a beber ta celebrar a suya buena suerte en haber trobau la mena y li ufren refuchio ta la nueit, pero *Tex* li suchiere un puesto alternativo. Cuan os buscadors d'oro tornan en a suya casa, *Tex* y *Jim* los asasinan y lis roban o mapa que diz lo puesto exacto d'a mena, lo dividen en dos quedando-se cadaguno una part y alcuerdan trobar-se posteriorment ta explotar a mena. Pero *Tex* li roba la suya part d'o mapa a *Jim* y fuye, perseguiu por *Jim*. Iste troba en o camín a *Nick* y li roba la yeugua, que acaba de librar y en consecuencia no ye en condicions ta fer esfuerzos, y l'animal muere. *Nick*, bien encalabrinau, lo persigue y lo mata en un tiroteyo. *Tex*, que ha presenciau l'incident, li diz que no pare cuenta, que él avisará a las autoridaz y lis levará lo cuerpo d'o muerto y que él pare cuenta nomás que d'o purruche, que amenista mamantoniar. Tanimientres, lo que fa *Nick* ye decir-le a lo *[[sheriff]]* que él ha podiu veyer cómo *Nick* ha matau a los dos buscadors d'oro y tamién a *Jim*, y lo *sheriff* comanda un grupo en a suya persecución. *Nick*, que no sabe que lo persiguen, troba a *Luella Purdy*, una vendedora ambulant que l'aduya a trobar una mai ta lo popenco y toz dos mercan una burra ta que aleite a lo mamentón. Cuan lo *sheriff* los troba, *Nick* se veye obligau a fuyir, aduyau por *Luella*, qui ha creyiu a suya historia, en busca d'o verdadero culpable d'os crímens.

A cinta s'ambienta en bel momento indeterminau d'o sieglo XIX en bel puesto igualment indeterminau d'os Estaus Unius (fácil que en Arizona) y las suyas escenas se filmoron en Apache Junction, Marana, Sedona, Silver Bell, Simi Valley, Tucson, o disierto de Sonora y bels atros puestos en Arizona.

## Elenco

## Se veiga tamién
* Cine en 1948.
* Cintas de 1948.

## Referencias
Ilesia de Sant Francisco Chabier de Chúnez

A **ilesia de Sant Francisco Chabier de Chúnez** ye una ilesia que se troba en Chúnez (Cinco Villas, Aragón). Perteneixe a l'arcipestrau d'Erla-Uncastiello, en a diocesi de Chaca.

## Historia
Actualment en ruenas, fue probablement construyida en o sieglo XVII. En 1955 encara conservaba a suya cubierta en buen estau, estando en l'anyo 1962 celebrada a zaguera misa. Entre as dos zagueras decadas d'o sieglo XX y as dos primeras d'o XXI s'ha rematau d'escanyuflar, quedando nomás que as enruenas.

## Descripción
Tien planta rectangular y una sola nau no guaire gran (de 75 m² de superficie) que sigue a dirección Este-Ueste. D'antis mas yera cubierta por una vuelta encamonada que actualment ha desapareixiu. A cubierta yera a dos auguas con un caballet paralelo a la linia d'a frontera y alero con una ringlera de tellas cobeixas.

Fueras de bella zona como esquinas y marcos de vanos, a on i hai piezas treballadas, os suyos muros son feitos de piedra picada. En a frontera destacaba nomás a suya dentrada en arco de meyo punto y adovelas, con una finestreta dencima. I hai tamién en a dentrada unas gradas de dica cuatre livels d'altaria feitas de losas gruesas. Teneba tamién una chicota espadanya en o suyo costau sud que habió d'espaldar-se arredol de l'anyo 2020 y en a que i yera una unica campana.

En l'interior encara se conserva una pila baptismal enronada y unatra mas chicota pa l'augua bendita en una paret lateral. Tamién i hai restas de l'altar mayor, que dica meyaus d'o sieglo XX yera presidiu por un lienzo de sant Francisco Chabier datau en o sieglo XVII. En a dentrada d'a ilesia habió d'haber bel tipo de marco ornamentau que ha estau espoliau.

## Vinclos externos
*  En a pachina d'o SIPCA
*  Ficha en gcatholic.org
Chabier

**Chabier** ye un antroponimo es un masculín d'a relichión catolica que tien o suyo orichen en o santo catolico sant Francisco Chabier.

A variant femenina d'o nombre ye **Chabiera** y o suyo hipocoristico mas emplegau *Chabi*. Actualment ye un nombre muit popular, en as suyas diferents luengas, tanto en Espanya como en Hispanoamerica y, parcialment, en Guinea Ecuatorial.

## Etimolochía
O nombre d'iste personache deriva d'o suyo puesto de naiximiento, o castiello de Xabier, en Navarra; por a suya parti o nombre d'iste lugar deriva d'o basco *etxe berri*, que significa 'casa nueva'.

O nombre orichinal d'o lugar pasó a traviés d'os cambios foneticos d'o navarro-aragonés, luenga romanica charrada en o lugar vecín de Romanzado (se veiga tamién Leire) dende l'Alta Edat Meya. Eixemplos parellanos d'ista mesma transformación pueden estar *Irunberri* > Lumbier u *Erronkari* > Roncal. Dimpués o nombre pasó a atras luengas como o castellano.

*Etxeberria*, *Echeverría*, *Echevarría*, *Etxebarri* u *Chávarri* son apellius bascos que tienen a mesma etimolochía que iste nombre.

## Variants

## Referencias

## Bibliografía
*  "El libro de los Santos". José María Montes Vicente. Alianza, Madrid, 2001. ISBN 84-206-7203-3.
*  "Diccionario etimológico comparado de nombres propios de persona". Gutierre Tibón. Fondo de Cultura Económica, México, 1994. ISBN 968-16-2284-7.
*  "El gran libro de los Nombres". Manuel Yáñez Solana. M. E. Editores. Madrid, 1995. ISBN 84-495-0232-2.
Archidiocesi de Barcelona

L**'archidiocesi de Barcelona** (en latín: *Archidioecesis Barcinonensis*) ye una seu bispal que se troba en Catalunya. A diocesi de creyó en epoca de l'Imperio Romano en o sieglo IV, y estió dependient inicialment de l'archidiocesi de Tarragona dica lo sieglo IX, cuan fue conquiesta por Ludovico Pío, qui l'adhibió a l'archidiocesi de Narbona, en fer parte Narbona d'o Reino Franco, ta posteriorment tornar a depender de Tarragona. Finalment se convertió en una archidiocesi o 15 de chunio de 2004 por a bula *Ad totius dominici* d'o papa Chuan Pavlo II.

A suya seu se troba en a Seu d'a Santa Cruz y Santa Olaria en Barcelona. 

Como archidiocesi forma la provincia eclesiastica de Barcelona y ye cabeza d'as diocesis de Sant Feliu de Llobregat y Terrassa.

## Se veiga tamién
* Diocesi de Sant Feliu de Llobregat.
* Diocesi de Terrassa.
* Lista de bispes y arcebispes de Barcelona.

## Vinclos externos

* Pachina web oficial de l'Archidiocesi de Barcelona.
* Información de l'Archidiocesi de Pamplona en a web ''GigaCatholic''.
* Información de l'Archidiocesi de Pamplona en a web ''Catholic-Hierarchy''.
The Ice Road

***The Ice Road*** (títol orichinal en anglés, en aragonés ***A carretera de chelo***, estrenada en Aragón con o títol en anglés de ***Ice Road***) ye una cinta de cine d'intriga d'acción estrenada l'anyo 2021, dirichida por Jonathan Hensleigh seguntes un guión orichinal d'él mesmo, con una banda sonora orichinal de Max Aruj, una dirección de fotografía de Tom Stern y una producción cinematografica de Bart Rosenblatt y Shivani Rawat ta las productoras *[[CODE Entertainment]]*, *[[ShivHans Pictures]]*, *[[The Solution Entertainment Group]]*, *[[Envision Media Arts]]*, *[[Aperture Media Partners]]* y *[[Manitoba Film & Music]]*. Fan parte de l'elenco d'a cinta, entre d'atros, os actors Liam Neeson, Benjamin Walker, Amber Midthunder, Marcus Thomas, Holt McCallany, Martin Sensmeier, Matt McCoy, Matt Salinger y Laurence Fishburne.

En una mena que se troba en Manitoba, en Canadá, s'ha produciu una explosión por falta d'as mesuras de seguridat adecuadas, que ha atrapau a 26 minaires, y lo problema ye que en haber plegau l'hibierno, la sola manera de levar-ie la maquinaria pesada que s'amenista ta lo rescate ye a traviés d'una carretera de chelo. D'atra man, *Mike McCann* ye un cambionero que treballa con o suyo chirmano *Gurty* como copiloto. *Gurty* ye un veterano d'a guerra d'Iraq que ha quedau afectau por afasia como consecuencia d'un estrés postraumatico y a qui lso suyos companyers de treballo insultan pro o suyo problema de salut, y toz dos han perdiu o suyo treballo en haber-se enfrentau *Mike* con qui l'insultaba. En ixas condicions, acceptan treballar ta *Jim Goldenrod*, un experto cambionero que ha acceptau dirichir a expedición con os materials necesarios ta rescatar a los minaires atrapaus. A la expedición tamién s'incorporan *Tantoo*, una choven amerindia, y *Varnay*, que treballa ta la companyía de seguros. os cuatre cambioneros cobrarán 200.000 dólars, que se dividirán entre los supervivients d'a expedición, porque existe un important risgo de muerte en a carretera de chelo en transportar cambions muit pesaus por carreteras que fácil que encara no s'haigan chelau lo suficient ta soportar o peso. Tanimientres, o chelo no estará lo principal problema que trobarán.

A cinta s'ambienta en a suya epoca actual (2021) en Manitoba en Canadá y las suyas escenas se filmoron en Gimli, Île-des-Chênes y Winnipeg en Manitoba, Canadá.

Se tracta d'una cinta que ha recibiu bels premios u nominacions, encara que garra d'éls no perteneixe a los premios cinematograficos mas conoixius u destacaus,

## Elenco

## Se veiga tamién
* Cine en 2021.
* Cintas de 2021.

## Referencias
Roya bilbilitana

A **roya bilbilitana** ye una raza ovina autoctona d'o territorio nord-oriental d'a Meseta Central espanyola. Se troba mas frecuent en as vals d'os ríos Mesa y Xalón y a sinyoría de Molina d'Aragón, en a zona de confluyencia d'as provincias de Zaragoza, Soria y Guadalachara, encara que tamién puet apareixer mezclada en rabanyos mixtos en Uesca y Teruel, Cuenca, y en a Comarca de Cervera en o sud-este de La Rioja.

## Caracteristicas
Perteneixe a o tronco entrefino y se caracteriza por a color d'a suya capa, negra cuan naixen os corders pero que dimpués y de forma progresiva se torna en una tonalidat entre terrosa y royenca. Os masclos pueden presentar cornamen muit desarrollau y estriau. Ista raza gosó estar a o borde d'a extinción en o sieglo XX debiu, entre atros factors, a l'albandono d'o mundo rural por parti d'a población, a la introducción d'atras razas que suposadament daban un mayor rendimiento economico y a o cruce d'os rabanyos con razas blancas.

## Denominación
A roya bilbilitana prene o suyo nombre de Bilbilis, a ciudat prerromana y dimpués romana d'a peninsula iberica situada sobre o tozal de Bambola, a cantos d'o río Xalón, en o barrio de Uermeda, Calatayú (Zaragoza).

## Referencias

## Bibliografía
*  "RAZAS GANADERAS ESPAÑOLAS. II. OVINAS". Cayo Esteban Muñoz. 2003. ISBN 84-491-0580-3
*  "Guía de campo de las razas autóctonas españolas". Ministerio de Medio Ambiente y Medio Rural y Marino. ISBN 978-84-491-0946-1
Uella maellana

A **uella maellana** ye una raza ovina autoctona aragonesa orichinaria d'a población de Maella (Baixo Aragón-Casp, Zaragoza). Ista uella se troba prencipalment en o Baixo Aragón teruelano y zaragozano y en a Tierra Alta (Tarragona).

Ye una uella de grandaria meya que se distingue per la suya excelent adaptación a entornos difícils y la suya notable capacidat pa la producción de carne que se comercializa baixo a IChP Ternasco d'Aragón. Amás ye una raza brostiadora que ha aduyau siempre a controlar la proliferación de matideros y repelar os matizals, fendo una gran labor en o mantenimiento d'o paisache.

Ye fuertment emparentada con a rasa aragonesa, tanto que mientres muitos anyos ha estau considerada una variedat u ecotipo d'a rasa aragonesa. Manimenos, encara que lo suyo orichen ancestral sía común pa totas dos razas, esta ha evolucionau en distinta adreza, presentando caracters etnicos bien diferenciaus. Per lo que fa a la suya morfolochía, lo mas destacau ye la convexidad prominent d'a suya zona frontonasal, un esperreco distintivo que la diferencia clarament d'atras razas ovinas.

## Referencias
Xisqueta

A **xisqueta** ye una raza ovina autoctona d'o Pireneu central, prencipalment d'as comarcas de Pallars Chusán, Pallars Sobirán, Alta Ribagorza (Leida) y Ribagorza (Uesca), encara que en l'actualidat tamién se pueden trobar nuclios dispersos d'ista raza en as comarcas de Monegros, Sobrarbe, Plana de Uesca y en a Plana de Leida.

## Caracteristicas
Ye una uella de color blanca y pigmentación centrifuga, con degradacions en negro u marrón fosco arredol d'os uellos, orellas, morro y parte distal d'as extremidaz. D'antis mas n'i heba tamién de negras y con cuernos, pero encara que se puet trobar bel eixemplar s'han iu perdendo.

Por as suyas actituz maternals permite a cría de forma optima d'un ternasco de calidat sobrebuena. S'adapta prou bien a las condicions pirenencas y a la transhumancia por estar un animal rustico y caminador. O suyo estreito morro le permite aproveitar bien os pastos menos fibrosos, mesmo debaixo d'a nieu, asinas como os que se troban entre piedras.

## Denominación
O nombre de "xisqueta" fa referencia a la suya chicota grandaria, manimenos os ganaders la denominaban tradicionalment como *uellinegra*, *ullada* u *birola*, por a forma d'a suya pigmentación.

A subraza denominada *benasquesa* u *benasquina*, por estar orichinaria d'a val de Benás, ye considerada por muitos ganaders como a xisqueta orichinaria y mas autentica, estando a base inicial de muitos rabanyos. Ista variedat tiena una grandaria una mica mas chicota y una caracteristica pigmentación centrifuga roya, que se difumina prou con a edat.

## Referencias

## Bibliografía
*  Federación de Asociaciones de Criadores de Oveja Xisqueta (FECOXI)
*  Nuestras razas: la oveja Xisqueta en dLana.
Fardosca

A **fardosca** u **fardasca** ye una raza ovina autoctona aragonesa orichinaria d'a provincia de Teruel. Tamién ye present en a provincia de Castellón, a on tamién se denomina fardosca, asinas como en a provincia de Tarragona, a on le'n dicen *serranet*. En o Catalogo Oficial de Razas de Bestiar d'Espanya, d'o Ministerio d'Agricultura, Pesca y Alimentación ye inscrita como raza de fomento.

Perteneixe a o tronco entrefino, y a sobén ye confundida con a raza *[[ojalada]]* orichinaria de Castiella y Leyón, por a pigmentación centrifuga en color negro que comparten, arredol d'os uellos, morro, orellas y patunyos, igual que as razas xisqueta y montesina. Isto se debe a que todas ellas comparten ancestros comuns.
Se tracta d'animals de perfil subconvexo, de proporcions largudas y grandaria meya, vellón de lana blanca entrefina con a pigmentación centrifuga de color negra arredol de uellos, punta d'as orellas, morro y parte distal d'as extremidaz. Son muit adaptaus a las cerenyas condicions meteorolochicas d'a zona, en a que predominan as temperaturas muit baixas d'hibierno y tienen escasas plevias mientres tot l'anyo. A suya explotación se destina mas que mas a la producción de carne, que se comercializa baixo a IChP Ternasco d'Aragón.

## Referencias
Pascual Marco Sebastián

**Pascual Marco Sebastián**, naixiu de Cetina (Comunidat de Calatayú, Zaragoza, Aragón) en 1955, ye un periodista y politico aragonés, militant d'o *[[Partido de los Socialistas de Aragón]]*. Ha ocupau cargos politicos destacaus con o suyo partiu, estando en primeras alcalde de Cetina, lo suyo lugar natal, dende 1979 con as primeras eleccions democraticas dica 1987; en ista zagera calendata fue esleyiu alcalde d'Alfama d'Aragón, ocupando iste cargo dica 1999. Antiparte, dende 1993 dica 1997 estió president d'a Deputación Provincial de Zaragoza, ta finalment estar esleyiu miembro d'o Senau d'Espanya en as eleccions chenerals espanyolas de 1996 por a circumscripción de Zaragoza, fendo asinas parte d'os senadors d'a VI Lechislatura d'Espanya dica la disolución d'a cambra en 2000.

Profesionalment, s'heba licenciau en Periodismo por a Universidat Complutense de Madrit.

## Referencias

## Vinclos externos
*  ''Pascual Marco Sebastián'' en a web d'o Senau d'Espanya.
Piedone lo sbirro

***Piedone lo sbirro*** (títol orichinal en italiano, en aragonés ***O policía Piez Grans***, estrenada en Aragón con o títol en castellano de ***El súper poli***, en aragonés ***O super poli***) ye una cinta coproducida por o cine italiano y lo cine francés de cine de comedia d'acción policiaca estrenada l'anyo 1973, dirichida por Steno seguntes un guión adaptau por Lucio de Caro (basau en una historia de Luciano Vincenzoni y Nicola Badalucco), con una banda sonora orichinal de Guido De Angelis y Maurizio De Angelis, una dirección de fotografía de Silvano Ippoliti y una producción cinematografica de Sergio Bonott ta las productoras *[[Mondial Te.Fi]]* y *[[C.A.P.A.C.]]*. L'elenco d'a cinta el forman, en os suyos papels principals, os actors Bud Spencer, Adalberto Maria Merli, Raymond Pellegrin, Juliette Mayniel, Mario Pilar, Angelo Infanti, Enzo Cannavale y Nino Vingelli. A cinta ye la primera d'una serie de cuatro, estando continada por *[[Piedone a Hong Kong]]* (1975, Steno), *[[Piedone l'africano]]* (1978, Steno) y *[[Piedone d'Egitto]]* (1980, Steno).

*Rizzo "Piedone"* ye un policía de Nápols que destaca por no tener un comportamiento masiau habitual con os delincuents, amás de que mai no leva armas y nomás fa srevir que la suya fuerza y las suyas mans. Bel día, *Joe*, un soldau de l'exercito estusunidense que se troba baixo los efectos d'as drogas, dispara dende lo terrau d'un edificio y nomás consigue arrestar-lo que lo subcomisario *Piedone*. Bien luego troba que *Ferdinando Scarano "O Barón"*, que dica l'inte no s'adedicaba que a lo proxenetismo, ha dentrau en contacto con o clamau *[[clam marsiellés]]* d'a Mafia de Roma, que planeya estendillar as suyas actividaz de narcotrafico en Nápols. Como ha exerciu a violencia fisica en o suyo interrogatorio d*'O Barón*, lo sancionan con a supensión d'emplego, pero *Piedone* ye conscient de que la irrupción d'o clan marsiellés en a ciudat incrementará la violencia en as carreras d'a mesma, y decide contactar con l'antiga Camorra local, que tamién se troba menazada por a expansión d'os marsielleses. Tanimientres, cuan *Piedone* destruye lo laboratorio a on preparan as drogas, os marsielleses optan por asasinar a *Scarano*, encara que conseguindo aparentar que l'asasino ye *Piedone*, qui agora se troba asinas amás perseguiu por a Policía napolitana.

A cinta s'ambienta en a suya epoca actual (1973) en a ciudat de Nápols en Italia, y las suyas escenas se filmoron en ixa mesma ciudat d'a Campania.

## Elenco

## Se veiga tamién
* Cine en 1973.
* Cintas de 1973.

## Referencias

## Vinclos externos
*  ''Piedone lo sbirro'' en MYmovies.it.
*  ''Piedone lo sbirro'' en Il mondo dei doppiatori.
*  ''Piedone lo sbirro'' en o *Cinematografo* d'a *[[Rivista del cinematografo]]*.
¡Cómo sois las mujeres!

***¡Cómo sois las mujeres!*** (títol orichinal en castellano, en aragonés ***Cómo soz as mullers!***) ye una cinta de cine espanyol de cine de comedia estrenada l'anyo 1968, dirichida por Pedro Lazaga seguntes un guión orichinal de Pedro Masó y Rafael J. Salvia, con una banda sonora orichinal d'Antón García Abril, una dirección de fotografía de Juan Mariné y una producción cinematografica de Pedro Masó ta las productoras *[[Filmayer]]* y *[[Pedro Masó Producciones Cinematográficas]]*. Conta con un elenco formau por os actors Arturo Fernández, Teresa Gimpera, Juanjo Menéndez, Liana Orfei, Barta Barri, Doris Coll, Rafaela Aparicio, Aurora Redondo y Erasmo Pascual, entre d'atros.

*Teresa* ye casada con *Mario* dende fa bellas anyadas, y cada vegada se siente mas como a criacasa que como la muller de su mariu, cansada d'estar ella qui refirma la casa y los ninos con o suyo treballo sin que su mariu en pare mai cuenta y mesmo li faga desiria. Una amiga li aconsella de presionar mas a su mariu, y finalmnent esclata. Alavez o suyo mariu li respon que ye él qui fa lo treballo duro, y que ella mai no podría estar capable de fer o suyo treballo pero que él sí que podría fer muit bien o treballo que fa *Teresa*. Ista accepta l'apuesta y toz dos alcuerdan intercambiar os suyos papels: *Mario* remanirá en a casa, levantará a los ninos y fará una arremangada en a casa, amás d'acotraciar l'alimentación, y *Teresa* marchará enta la empresa de compra y venda immobiliaria a treballar-ie. Bien luego *Mario* prencipia a trobar muitos problemas en a casa ta los que no ye ni guaire ni mica preparau, pero *Teresa*, por contra, consigue que un inversor francés merque por 30 millons de pesetas una finca que *Mario* y lo suyo socio feba tiempos que prebaban de vender-le.

A cinta s'ambienta en a suya epoca actual (1968) en as ciudaz de Madrit (Comunidat de Madrit) y Benidorm (Alicant, País Valenciano) y las suyas escenas se filmoron en Benidorm en o País Valenciano y en Madrit, Navacerrada y Soto del Real en a Comunidat de Madrit.

*¡Cómo sois las mujeres!* recibió dos Premios d'o Sindicato Nacional del Espectáculo, o tercer premio a la Millor Cinta (dezaga de *[[España otra vez]]*, *[[Las Vegas, 500 millones]]* y *[[No somos de piedra]]*) y lo premio a lo Millor Actor ta Arturo Fernández.

## Elenco

## Se veiga tamién
* Cine en 1968.
* Cintas de 1968.

## Referencias
Uella cartera

A **uella cartera** ye una raza de uella autoctona d'o Mayestrato valenciano y aragonés.

A raza cartera ye un eixemplo de nuclio ovino autoctono conservau en o suyo particular entorno ecolochico. Perteneixe a o conchunto de razas de lana entrefina, ye a clasica exprisión d'una raza cheografica u raza población que ye mantiene con bella superioridat sobre as atras en o meyo en que vive, sin mas directrices de cría que l'afición y preferencia d'os suyos criadors, pa os que, seguntes a suya experiencia, ye a de mayor rendabilidat. En ista definición s'habría d'adhibir que ye una raza estacional, que suporta os rigors d'a montanya y a bonanza d'a val u a plana d'a costa mediterrania.

## Descripción
Ye una uella blanca, d'aspecto amerinau y con mayor corpulencia y compacidat que as explotadas en a zona. Con a edat va perdendo lana y ofreixe un aspecto mas amanau a la rasa aragonesa. En realidat, se tracta d'una raza obtenida a traviés de cruces, feitos a meyaus d'o sieglo XX, de mardanos merinos sobre uellas de raza rasa aragonesa, o cruce no arribó a l'absorción, sino que os mestizos se mezcloron entre si y dioron un animal blanco, de mayor producción carnica y de velón mas extenso y denso, de fibra mas fina y ondulada, que amás de suposar un mayor peso de lana, s'esfensa millor d'os rigors hibernals d'as sierras d'o Mayestrato.

## Explotación
A raza cartera ye adscrita a o modelo d'explotación extensivo. Pasta siempre que no le priven as condicions atmosfericas y aproveita a o maximo os recursos naturals y os repuis agricolas.

A transhumancia ha estau siempre un buen recurso pa a raza cartera y encara que huei ye en franca regresión i hai, manimenos, rabanyos que la practican, baixando d'hibierno enta a huerta de Tarragona, Valencia y Castellón u aproveitando pastos baixos de tierras amanadas.

A raza cartera ye una raza de doble aptitud carne-lana, encara que nomás se le fa atención a la producción de carne porque a valura d'a lana actualment ye prou devaluada. A importancia d'a lana la mantiene o bestiar que d'hibierno permaneixe en a sierra, mas que mas por suportar millor os rigors de l'hibierno.

## Vinclos externos
*  Información sobre a uella cartera d'o Ministerio de Meyo Ambient y Meyo Rural y Marino.
Uella ansotana

A **uella ansotana** ye una raza ovina autoctona d'Aragón y se distribuye mas que mas por a provincia de Uesca, y en concreto en as vals d'Echo y en Ansó, d'o que prene o suyo nombre. En o Catalogo Oficial de Razas de Bestiar d'Espanya, d'o Ministerio d'Agricultura, Pesca y Alimentación ye inscrita como raza en periglo d'extinción.

Perteneixe a o tronco entrefino d'o Pireneu, y tradicionalment ha estau prou ligada a la rasa aragonesa. Tien o velón semizarrau, y a suya lana yera d'as mas cotizadas d'a rechión. Se tracta d'un animal de gran rusticidat, en o que os dos sexos son capables de desarrollar cuernos, encara que son mas habituals en os masclos. A suya explotación se destina mas que mas a la producción de carne, que se comercializa baixo a IChP Ternasco d'Aragón.

## Referencias
Uella salz

A **uella salz** ye una raza ovina autoctona d'Aragón. O nombre suyo viene d'a población d'Ontinar de Salz (Zaragoza) a on se troba a primera explotación a on fue desarrollada. I hai en l'actualidat arredol de 7.000 capezas que se troban distribuyidas entre un tercenal d'explotacions ganaderas de cuantos municipios zaragozanos d'a val d'Ebro y atros lugars d'as provincias de Uesca y Teruel.

Se creyó entre os anyos 1973 y 1980 a traviés d'un cruce d'a rasa aragonesa con sementals d'a raza romanov. L'obchectivo yera obtener uellas que tenesen un alto rendimiento reproductivo, s'adaptasen bien a las caracteristicas d'a rechión y tenesen una mena de carne buena pa o mercau d'o ternasco. Asinas se tracta d'una uella con una marcada precocidat sexual, sobrebuen instinto maternal y gregario y alta rusticidat, lo que fa que siga ideyal pa la cría de corders y fácil de manellar.

## Referencias
Merina d'os Monts Universals

A **merina d'os Monts Universals** ye una raza ovina autoctona d'Aragón. O nombre suyo viene d'os Monts Universals, en a comarca teruelana d'a Sierra d'Albarracín, a on se distribuye principalment ista raza. I hai en l'actualidat bellas 18.000 capezas que perteneixen a 23 ganaders d'a zona, entre os que 16 son trashumants, podendo baixar os suyos rabanyos dica Andalucía u Extremadura.

Ye una raza derivada d'a uella merina, con presencia en os Monts Universals dende fa sieglos. Ye un animal de grandaria meya, con velón de color blanca y uniforme. Puet presentar cuernos, cerenyos en os masclos y poco frecuents en as fembras. Un rasgo prou caracteristico d'ista raza ye l'amplaria d'a suya lazata. Se fa servir en a producción de lana, pero tamién de carne.

## Referencias
Verano 70

***Verano 70*** (títol orichinal d'a cinta, estrenada en Aragón con iste mesmo títol) ye una cinta de cine espanyol de cine de comedia estrenada l'anyo 1970, dirichida por Pedro Lazaga seguntes un guión orichinal de Pedro Masó y Antonio Vich, con una banda sonora orichinal d'Antón García Abril, una dirección de fotografía de Juan Mariné y una producción cinematografica a lo cudiau de Pedro Masó ta las productoras *[[Pedro Masó Producciones Cinematográficas]]* y *[[Filmayer]]*. L'elenco d'actors d'a cinta ye formau, en os suyos papels principals, por Juanjo Menéndez, Diana Lorys, José Sazatornil, Mónica Randall, Jesús Puente, Trini Alonso, Luis Dávila, Marisol Ayuso, Rafaela Aparicio, Marta Baizán, Manuel de Blas, Carmen Martínez Sierra, Maribel Hidalgo, Maribel Sáez, Iván Almagro, María Álvarez, Victoria Hernández y Elena Arnao, entre d'atros.

A cinta conta la historia d'un grupo de parellas que viven en Madrit y marchan a pasar as suyas vacanzas en Benidorm (Provincia d'Alicant, País Valenciano, en a costa d'a mar Mediterrania). Amuestra los preparativos d'o viache, la plegada en o lugar de vacanzas y cómo dimpués or marius tornan en Madrit ta treballar deixando a sus mullers en a placha, ta tornar-ie nomás que los cabos de semana. Como ye d'asperar, os marius aproveitan ta prebar de crabiciar con as turistas foranas que se troban en Madrit, prebando tamién d'amagar-lo a sus mullers.

*Verano 70* s'ambienta en a suya epoca actual (1970) en as ciudaz de Madrit (Comunidat de Madrit) y Benidorm (Provincia d'Alicant, País Valenciano) y las suyas escenas se filmoron en ixas dos mesmas ciudaz.

## Elenco

## Se veiga tamién
* Cine en 1970.
* Cintas de 1970.

## Referencias

## Vinclos externos
*  ''Verano 70'' en *[[El Mundo]]*.
*  ''Verano 70'' en *[[La Vanguardia]]*.
*  ''Verano 70'' en *[[SensaCine]]*.
El abominable hombre de la Costa del Sol

***El abominable hombre de la Costa del Sol*** (títol orichinal en castellano, en aragonés ***L'abominable hombre d'a Costa d'o Sol***, estrenada en Aragón con o suyo títol orichinal) ye una cinta de cine de comedia de cine espanyol estrenada l'anyo 1970, dirichida por Pedro Lazaga seguntes un guión orichinal de Pedro Masó y Rafael J. Salvia, con una banda sonora orichinal d'Antón García Abril, una dirección de fotografía de  Juan Mariné, una producción cinematografica de Pedro Masó ta las productoras *[[Pedro Masó Producciones Cinematográficas]]* y *[[Filmayer]]* y un elenco formau, en os suyos papels principals, por os actors Juanjo Menéndez, La Polaca, Mary Francis, Mónica Randall, Paca Gabaldón, Jorge Rigaud, Margot Cottens, Rafaela Aparicio, Guillermo Marín, Doris Coll y Carlos Mendy.

*Federico* ye lo fillo d'un marqués aperrau, que ye muit diferent de su pai. O marqués ye buquizo y vividor, pero *Federico* ye cosón y timido, mesmo ni bebe ni fuma. Dende nino los pais ya heban concertau o suyo festecho con su prima, pero fa muito tiempo que ni la veye. Y lo marqués decide apitar a lo fillo y, entre cuantas actividaz que li fa fer, lo ninvía a un hotel en a Costa d'o Sol, en a provincia de Malaga, ta que i treballe como relacions publicas de l'hotel. Bien luego *Federico* parixe haber trobau la suya vocación, en destacando por a calidat d'o suyo treballo en l'hotel, pero tamién por o suyo exito con as turistas de l'hotel.

A filla s'ambienta en a suya epoca actual (1970) en bel puesto d'a Costa d'o Sol en a provincia de Malaga y en Madrit y las suyas escenas se filmoron en Madrit (Comunidat de Madrit) y en Malaga, Marbella y Torremolinos (provincia de Malaga, Andalucía).

## Elenco

## Se veiga tamién
* Cine en 1970.
* Cintas de 1970.

## Referencias
Africa Express (cinta)

:*Iste articlo ye sobre una cinta italiana de comedia d'aventuras estrenada en l'anyo 1975; ta atros usos, se veiga *'Africa Express***.

***Africa Express**' (títol orichinal d'a cinta, estrenada en Aragón con ixe mesmo títol) ye una cinta coproducida por o cine italiano y lo cine alemán de cine de comedia d'comedia estrenada l'anyo 1975, dirichida por Michele Lupo seguntes un guión orichinal de Mario Amendola, Bruno Corbucci y Gabriele Martin, con una banda sonora orichinal de Guido De Angelis y Maurizio De Angelis, una dirección de fotografía de Roberto Gerardi y una producción cinematografica de Salvatore Alabiso ta las productoras *[[Tritone Filmindustria]]* y *[[Deutsche Fox Film]]*. Dde l'elenco d'a cinta en fan parte, en os suyos papels principals, os actors Giuliano Gemma, Ursula Andress, Jack Palance, Giuseppe Maffioli, Luciana Turina, Rossana Di Lorenzo, Nello Pazzafini, John Wener, Romano Puppo, Sergio Smacchi y Alberto Dell'Acqua.

*John Baxter* ye un estausunidense propietario d'un cambión en bella colonia britanica d'Africa Oriental. Mientres uno d'os suyos recorrius ta comerciar, troba a una misteriosa muller, *Madeleine*, que en primeras creye que ye una moncha en estar vestida como tal, y a qui parixe perseguir *Robert Preston*, un cazador que captura animals ta vender-los a los zoolochicos y que ye un d'os clients de *John*. Antiparte, iste ye siempre acompanyau d'una chimpanzé, *Biba*, que gosa actuar cuasi que como un ser humán.

A cinta s'ambienta en bel lugar d'Africa mientres os anyos 1950, y las suyas escenas se filmoron en Zimbabwe y en os *[[I.N.C.I.R. De Paolis Studios]]* en Roma en Italia.

## Elenco

## Se veiga tamién
* Cine en 1975.
* Cintas de 1975.

## Referencias
Safari Express

***Safari Express*** (títol orichinal d'a cinta, distribuyida en Aragón con o suyo títol orichinal pero tamién con o títol en castellano de ***Los violentos de África***, en aragonés ***Os violentos d'Africa***) ye una cinta de cine de comedia d'aventuras coproducida por o cine italiano y lo cine alemán y estrenada en l'anyo 1976, dirichida por Duccio Tessari seguntes un guión orichinal de Bruno Corbucci, Mario Amendola, Duccio Tessari, Gianfranco Clerici y Antonio Exacoustos, con una dirección de fotografía de Claudio Cirillo, una banda sonora orichinal de Guido De Angelis y Maurizio De Angelis y una producción cinematografica ta las productoras *[[Deutsche Fox AG]]* y *[[Tritone Cinematografica]]*. L'elenco d'actors d'a cinta ye formau, en os suyos papels principals, por Ursula Andress, Giuliano Gemma, Jack Palance, Peter Martell, Giuseppe Maffioli, Lorella De Luca, Enzo Bottesini, Manfred Freyberger, Ilse Zaal, Raf Baldassarre, Giovanni Petrucci, Arnaldo Dell'Acqua y Lorenzo Fineschi.

En bel puesto d'Africa Central en 1951, *John Baxter* treballa como guía turistico ta *Africa Express*, una achencia de viaches que organiza recorrius por a sabana. Mientres un d'os suyos recorrius troba a *Miriam*, una polida muller con amnesia, que mesmo no recuerda ni cómo se clama. Bien luego *John* descubrr que bel un persigue a la muller, y que se tracta d'un malvau aventurero neerlandés. Cuan a muller recupera la memoria explica que ixe neerlandés yera un incheniero que treballaba en a suya empresa y que, en conoixer que heban trobau uranio en exploracions cheolochicas, organizó l'asasinato d'os propietarios d'a empresa y tamién prencipió a sobornar a lo chirmano d'o chefe d'a tribu a on s'ha feito la troballa ta que lidere una revoltina contra lo chefe y dimpués li conceda la comcesión d'os dreitos mineros.

A cinta s'amienta en bel país indeterminau d'Africa en l'anyo 1951, y las suyas escenas se filmoron en os *[[I.N.C.I.R. De Paolis Studios]]* de Roma.

## Elenco

## Se veiga tamién
* Cine en 1976.
* Cintas de 1976.

## Referencias
Teresa Gimpera

**Teresa Gimpera Flaquer**, conoixida con o nombre artistico de **Teresa Gimpera**, naixida d'Igualada (Anoya, Catalunya) o 21 de setiembre de 1936 y muerta en Barcelona (Barcelonés, Catalunya) o 23 de chulio de 2024, estió una actriz, modelo y empresaria catalana, activa en o mundo d'o cine espanyol dende meyaus d'os anyos 1960 dica los anyos 2000, cuan casi que nomás s'adedicaba a *Gimpera Models*, la empresa d'achencia y escuela de modelos que heba fundau.

Morió en una residencia a on se trobaba dende feba cualques anyos, por causa d'un cáncer terminal.

## Filmografía

## Referencias

## Se veiga tamién
* Cintas interpretadas por Teresa Gimpera.

## Vinclos externos

*  Teresa Gimpera en Internet Movie Database.